open-index/open-wikipedia-markdown huggingface dataset:
Coguta

La coguta [kʊˈɣuta]  (nom. cient. *Galerida cristata*) es un'avi dela familia delos alaúdidus, corrienti por Uropa i que no emigra.

## Sinonimia
La coguta tamién se conoci comu ***cotovía*** i ***gotupa***.

## Morfología
Es un'avi de 17,5 cm de largu i 34 de remuecu. No presenta deferencia sessual. Las prumas son jaspeás i pardinas ena espalda i pechu i brancucias ena barriga. El picu es un pocu más largu que dela londra. Se destaca pol moñu ena cotorina que alevanta o abaxa sigún esté en reposu. 

## Comportamientu
La coguta vivi en terrenus abiertus, lo mesmu nel campu, que enas zonas urbanas (jardinis, parquis, etc.), sobre los que quasi que siempri se vé en cata de simientis o bichinus que vivin ena tierra.

Tien un cantu cortu i monótonu. 

Tien dos puesta al cabu'l añu. Avançá la primaera, p'abril, pon entre 3 i 6 uevus pintorreaus que abrin tras delos trezis días. Las crías quean horru el níu deque passan 10 días, siendu volandonis alos 20 días.
Pega

La **pega** [ˈpeɣa]  (nom. cient. *Pica pica*) es un'avi dela familia delos córvidus que se destaca pol su rabu largu, cona parti trasera del cuerpu negra i la barriga i parti delas alas brancas. 

## Sinonimia
Esta avi se conoci tamién con el nombri de ***furraca*** o ***hurraca***, por causa del grasníu que pega.

## Morfología
Esta avi midi de 44 a 48 cm i puei pesal de 200 a 250 gr. El remuecu conas alas destendías es dunus 45 cm. Es escapás de vivil ata 15 añus. Se señala pol negru dela espalda, el pechu i parti delas alas, siendu branca la barriga i la otra parti delas alas. El rabu, dependiendu dela lus solal, tien coloris que van del azul o verdi.

## Esparramamientu
La pega se destribúi pol emisferiu norti. Es común en toa Uropa, Asia, norti d'África i América del Norti. 

## Comportamientu
Las pegas son avis que se hallan en grandi cantiá de habitat. Vivin, más que ná, en zonas agrícolas, ondi se crían i reproduzin más facimenti, sobre tó por causa dela merma d'otras especiis d'avis. Tamién se vein en parquis i jardinis.

La puesta delos uevus es de abril a juniu. La hembra engüera normalmenti 5 o 6 uevus duranti 17 o 18 días. Las crías deque nacin las alimentan lo mesmu el machu que la hembra, de dos a tres vezis por ora. Están en guaxarreta ata el otavu día i al cabu delas dos semanas ya tien rabu. Passandu los 22-27 días ya son volandonis.

Las pegas ena península Ibérica suelin de tenel un territoriu chicu, que correspondi con el aria al reol del níu. Una collera de pegas es fiel i procuran de hazel los níus enos árvolis, enque tamién puein hazé-lu en matas o nel llanu.

Estas avis comin bichus, bagus i fruta, enque tamién apuran cárcavus d'animalis muertus i uevus de níus ajenus. Enque s'án vistu casus delas pegas arrebañal cosas brillantis i meté-las enos níus, no tien que vel esta conduta conos ábitus alimentarius.

## Subespeciis

    P. pica mauritanica
    P. pica melanotos
    P. pica pica
    P. pica galliae
    P. pica fennorum
    P. pica bactriana
    P. pica asirensis
    P. pica hemileucoptera
    P. pica bottanensis
    P. pica sericea
    P. pica leucoptera
    P. pica camtschatica
Leifr Eiríksson

**Leif Eriksson** o **Leifr Eiríksson **nació nel añu 970 y murió en 1020. Jue un esploraol viquingu, con grandi nombrería por mé del su viaji pa América

Nació en Islandia. Hiju del esploraol noruegu Erik el coloráu, acontinó cona tarea de colonización jaddia 'l ponienti qu'esmenzó su pairi. Arreol del añu 1000, ditándussi polos relatus del comecianti Bjarni Herjólfsson, tiró pal ponienti y passó un iviernu pa una tierra que llamó *[[Vinlandia]]* y que descrebió contandu que tenía abondu de salmonis y pastus. El campamentu sería el primel assentamientu uropéu en América, quinientus añus antis que Cristoba Colón llegara pallí. El su hermanu Thorvald Eriksson jue el primel uropéu en tenel contactu con amerindius, y tamién la primel vítima d'ellus. El campamentu, Leifbundir, estaba assitiáu pal estremu norti de la isla de Terranova, nel sitiu conocíu hogañu comu L'Anse aux Meadows, y duró unas pocas de décadas namás antis que lo albandonaran, por mé de lo pegochus que se pusun los indígenas y los ataquis continus que padecían los colonizaoris.
Bustrofedon

**Bustrofedón**, en griegu "βουστροφηδόν", de las palabras pa "güe" y "dal la güelta", es el tipu d'escritura o mou d'escrebil nel que se escribi primeru un ringlón d'isquierda a derecha y alugu dispués el siguienti al revés, de derecha a isquierda y assina alternandu con tolos ringlonis. Se vei en una tupa iscripcionis arcaicas, por ejempru griegas

Enque la palabra griega es un alverbiu, ena huerça las idiomas esta vos se sueli gastal comu sustantivu o en una locución ("escritu en bustrofedón"). 

## Otrus gastus
Esti términu se usa tamién a las veddis pa descrebil el movimientu d'angunas impressoras matricialis d'ordenaol enas que, enque 'l cabezal imprimi en direcionis opuestas alternandu, el testu que resulta no quea escritu en bustrofedón.
Silgueru

El **silgueru** [silˈɣeɾʊ] (nom. cient. *Carduelis carduelis*) es un'avi biembru dela familia delos fringílidus mu corrienti polos campus i puebrus estremeñus.

## Sinonimia
El *silgueru* tamién se mienta corrientimenti ***xilgueru*** i ***colorín***. Los puebrus del centru i salienti estremeñu prefierin colorín o comparanti, mentris que pa ponienti se dizi más silgueru o xilgueru. 

## Morfología
El silgueru es un'avi delgá, de pescueçu cortu i patas finas, midiendu apenas 12-13 cm. Tienin un remuecu de 21-25 cm i pesan de 14 a 19 gramus. Se destaca polos coloris dela cara, que es colorau al reol del picu i una bandina negra junta'l picu i por detrás delos ojus brancu. La cotorina es negra, el lombu pardu i el rabu negru con pintas brancas ala terminación. Las alas son negras con una faxa amarillina. 

La deferencia entre el machu i la hembra s'aprecia eno colorau dela cara. En el silgueru ai más colorau i es dun ton más escuru que ena hembra, puyendu-si destender más patrás del oju, mentris que ena hembra no llega tan patrás. El picu es una mijina más largu enos machus que enas hembras i la cabeça d'ellas es más reondina que en el machu. 

Los silguerus puein vivil ata 12 añus, no más de 14.

## Esparramamientu
Los silguerus acupan grandi parti del ponienti uropeu i dela Seberia central, norti d'África i salienti i centru d'Asia. No se destiendin palas islas más frías del norti uropeu. En América lo entró el ombri. 

## Comportamientu
Vivin en sitius d'arvolea, lo mesmu sotus que de frutalis en sitius de regueríu. Las parejas son monógamas i hazin dos puestas por añu, siendu la primera pa mayu. Comin simientis comu alpisti, cardu o pican frutas. Son de cantíu agradabli i almónicu sobre tó ena primavera.

El machu, ena ruea, prencipia a cantal pa hebreru o marçu. Dispués delas silgueras atendel estus recramus, son ellas las que s'acercan cosconeandu el cuerpu, incultandu la lista amarilla delas alas i alçandu el rabu. La pisa dura ata sel la puesta compreta. 

Los níus los hazin ena pingollina delos árvolis, siendu la hembra la que lo costrúi con pastu secu, follarasca, raízis, etc. La puesta la hazin pola amanecía, mesmu enantis d'estal el níu hechu del tó. Los uevinus son brancucius con pintinas o brancus del tó. Duranti los 12-14 primerus días que está la hembra a engoral, es el machu el que l'alimenta. 

Los pollinus nacin ciegus i ena primel semana los alimenta la hembra con el ceviqui que trai el machu. Pa no tupil el níu i tené-lu curiosu, la propia hembra se comi los cagalis quandu ván siendu boqueronis. Al cabu delas dos semanas puein salil-si del níu i peíl la comía dendi ahuera, enque no prencipian a comel solus ata tenel 21-25 días.
Petar Stoyanov

**Petar Stefanov Stoyanov** (en búlgaru: Петър Стефанов Стоянов) es un abogáu y políticu búlgaru.  Jue presidenti de Bulgaria entre los añus 1997 y 2002. Él ganó las elecionis de 1996 comu candilatu de la coalición *Unión de Juerzas Democráticas* (UJD d'aquí palantri). En 2001, enque jue el más votáu ena primel ronda con poca diferencia con Georgi Parvanov, perdio ena segunda ronda posteriol y ganó Parvanov. Aluegu d'albandonal el cargu precuró vivil largu de l'atención de los meyus de comunicación unus cuantus d'añus.

Golvió a la política activa en 2005, cuandu lo eligierun biembru de la 40ª assamblea nacional. Alugu del resultáu tan malu que tuvu la UJD enas elecionis (8'4% del votu populal y 20 de los 240 escañus) jechó la culpa a la dirigenti del partíu Nadezhda Mihailova y s'enreó a critical la su política. El 1 d'otubri del 2005, la Conferencia Nacional de la UJD lo eligió presidenti. Enas primeras elecionis uropeas de Bulgaria del 20 de mayu del 2007 los votus a la UJD cayerun a mantenienti con un 1% de los votus namás. Alogu dispués Stoyanov arrenunció comu dirigenti.

## Biografía
Stoyanov nació en Plovdiv el 25 de mayo de 1952. Tuvu jormación en Derechu y ejerció d'abogáu entre 1978 y 1990 antis d'entralsi en política.
Gulás

El gulás es un guisiju de carnis y verduras guisáu con pimentón (paprika) y algotras especias con variantis apaicías en sitius veddinus. Se destaca pola colol colorá que le da el pimentón. Es un pratu que recréi d'Hungría y se considera un símbulu d'aquel país, pero tamién dessisti en muchus otrus paísis uropéus.

El nombri vieni del húngaru "gulyás" ( ['guja:ʃ] ) qu'es un términu pa mental al vaqueru, caporal o ganaeru típicu húngaru que guarda ganáu bovinu montáu a caballu. Al guisiju se lo llamaba "gulyáshús" (carni de gulyás), pero se queó comu gulyás y hogañu la palabra vali pa mental lo mesmu'l vaqueru que'l guisu. De patrás ena puszta (las zonas esteparias d'Hungría) se criaba muchu ganáu, que se llevaba pa las ferias de ganáu que se celebraban enas cidáis importantis de los paísis veddinus.

La manera d'aviallu varía. Los agredientis prencipalis son la carni (de vaca, ternera, guarru, oveja o caballu), las verduras (cenorias, tomatis, colinabus, raíddis de perejil, pimientus, etc...) cebolla y pimentón (imprescindibli). Se pue añidil aju y cominu. Tamién puei lleval roanjas de patatas o col agria (chucrú).
Out of This World

**Out of This World** (emitía en Estremaúra en castellanu comu *de otro mundo*) es una serii de televisión americana (una comedia de situación) con 96 episodius de 24 minutus en 4 temporàs, crià por Steven Kunes i originalmenti emitía dende 1987 a 1991 enos Estaus Uníus.

## Argumentu
La protagonista es Evie Ethel Garland, una ddagala que descubri nel día que jaddi treddi añus que su pairi es un estraterrestri -llamáu Troy- que vieni del praneta Antareus. Se casó cona su mairi terrestri i alogu dispués ella parió a Evie. La ddagala, meya estraterrestri i meya humana, tieni poeris sobrenaturalis, el prencipal es el de paral el tiempu juntandu los papillus de los deus mocosus de dambas las dos manus, pero en capítulus posterioris se van conociendu otrus poeris. La juerza de los episodius tratan de la abusión contina que la Evie jaddi de los sus poeris, que causan pobremas qu'alugu dispués tieni qu'almendal nel restu el episodiu. Namás que la su familia sabi de la essistencia de su pairi estraterrestri i de los sus poeris, i muchus episodius muestran a la Evie precurandu d'encultal el su secretu a los demás. Ella se comunica con su pairi en Antareus (que no se lo ve nunca ena serii) por mé d'una aspeci cachaparru de cristal de jorma cúbica al que llaman "el cubu".

## Atoris i personajis
* Donna Pescow : Donna Garland (mairi de Evie)
* Maureen Flannigan : Evie Ethel Garland 
* Burt Reynolds : Troy Garland (namás que la vos)
* Christina Nigra : Lindsay Selkirk
* Doug McClure : Kyle X. Applegate
* Joe Alaskey : Beano Froelich
* Buzz Belmondo : Buzz
* Steve Burton : Chris Fuller
* John Roarke : Phil

## Atijus esternus
* En IMDB
* Sintonía d'abertura ena 3el temporà
Poipa

La **poipa** [ˈpoi̯pa] (nom. cient. *Upupa epops*) es el únicu biembru dela familia delos upúpidus. Es un'avi del grandol duna mielra que se destaca polos coloris i el moñu que alça.

## Sinonimia
La poipa tamién es mu conocía por quasi que tol territoriu estremeñu con el nombri de ***bobilla***. Los machus tienin los nombris de *poipu* i *bobillu*. Dambus dos nombris, poipa i bobilla, dimanan del latinu *upupa*. 

## Morfología
Midi de media 28 dendi la punta'l picu ata'l rabu. Las alas se señalan pol debuju de bandas brancas i negras. El moñu la cabeça que puei alçal i abril midi pa 6 cm i las sus prumas del mesmu colol que'l pescueçu i el pechu, pardas, tienin las puntinas brancas i negras. El rabu es negru, con una banda branca ancha nel últimu cachu. El restu del cuerpu es pardu claru.

La poipa i el poipu son comparantis. Las hembras son más chiquinas que los machus i tienin un colol más mati.

## Comportamientu
En volandu, se destinguin por hazé-lu a talluscus, volandás largas con cortas.

En cantandu, el son que has es el que le da nombri (pu, pu, pu o bu, bu, bu) que repiti a entrevalus. Tien otrus cantíus comu los que has d'alarma o en estuviendu nel níu. Con el largu picu tamién puein hazel el gaspachu quandu están caldíus.

Vivin en sitius llanus o endulaus delas arias templás, secas con arvolau no mu abondosu i vegetación rala. Suelin vel-si en el llanu en sitius de hesa, olivus o de cautivu en cata de bichus grandis comu grillus, escaravajus. Tamién comin cocus i más ralu miñocas o morgañus. Son escapás de comel lagartinus i uevus d'otras avis.

Las poipas s'emparejan estacionalmenti. Quandu hazin los machus la ruea, pegan unus carpíus con el moñu encrestillau. Quandu la hembra s'acerca, l'ofreci alimentu i la sigui duranti vuelus largus. El machu pisa la hembra nel llanu. Los níus, que antis ya asseñaló el sitiu con carpíus la hembra, los hazin enos árvolis, enas raízis, en buracus delas parelis o mesmu na tierra.

La puesta es anual, enque angunas pobracionis de poipas más baxeras puein hazel una segunda puesta. Ponin entre 5 i 7 uevus azulinus o verdinus pintorreaus. Duranti la hembra esté echá, el poipu s'encarga de trael el ceviqui al níu. Los uevus precisan de más de dos semanas p'abril, enque sigún aiga hechu la puesta, angunus precisan de ata 25 días. 

## Esparramamientu
Enque sea un'avi mu destendía por toa Uropa, bien reprodutora ata metá del sigru passau, fatoris comu las demuacionis, es esgalaçu delos biotopus i las curas gastás ena agricoltura hizun que'l aria de cría i vida se amenuyera muchu. Mesmu en Alemaña, Austria i Suíça está drentu delas especiis amenazás.

## La poipa ena coltura estremeña
Esta avi tradicionalmenti s'á dichu que chera mal i s'á teníu mal considerá. Por essu son corrientis los dichus *hedel más que una bobilla*, *hedel más que una poipa* o *golel a poipu*.
Leon Neil Cooper

**Leon Neil Cooper**, nacíu en Nueva York el 20 de jebreru de 1930, es un físicu y professol universitariu estauuniensi, que se llevó el premiu Nobel de Física nel añu 1972

## Trayetoria

Se licenció en física ena universidá de Columbia y alugu más tardi jue professol ena universidá d'Illinois. Tamién jue professol convidáu en universidáis de Noruega, Italia  Francia.

## Envestigacionis científicas

Intressáu ena física del estáu sólidu, en 1957 él, John Bardeen y John Robert Schrieffer desarrollarun entre ellus y ellus la Teoría BCS de la supercondutividá, pola cual a mu baja temperatura les entra a los electronis una grandi juerza d'atracción que los jaddi fruyil emparejáus de mos que, en passandu cerca d'un nucliu atómicu, el primel electrón suelta nirgía que alugu dispués arrepaña l'otru. Esta teoría tuvu el su origin en 1911 nel descubrimientu del holandés Heike Kamerlingh Onnes a tentu la falta de resistencia del mercuriu enas corrientis elétricas  a temperaturas cerca del ceru assolutu.

Compañeru d'envestigacionis de Alfred P. Sloan entre 1959 e 1966, alogu más tardi jiddu envestigacionis en el istitutu d'estudius avanzáus de Princeton y nel conseju uropéu pa la envestigación nucleal (CERN).

En 1972 le dierun el premiu Nobel de Física a él y a John Bardeen y John Robert Schrieffer *polos sus trebajus conjuntus a tentu de la supercondutividá, conocía comu Teoría BCS*.

## Atijus esternus

*Página del istitutu Nobel, Premiu Nobel de Física 1972 (en inglés)
Chamarín

El **chamarín** [ʧamaˈɾi͂ŋ]  (nom. cient. *Serinus serinus*) es un'avi dela familia delos fringílidus, aparecíu al verderón peru más chiquinu i de cantíu más finu.

## Morfología
Midi pa 11 o 12 cm i pesa de 8,5 a 14 gr. Es un'avi de prumagi havá entre pardu escuru i amarillu, siendu más amarillu enos mesis de calol, queandu-si la cabeça quasi que toa amarillina. El amarillu es un colol que cogi quandu vá creciendu, pos de chicu tien namás castañu i branquinu. 

El picu es cortu, astilu del canariu, colol claru. La cabeça es grandi i se destingui el machu dela hembra pol colol, tuviendu más amarillu el machu al pechu, mentris que la hembra son brancuciu-amarillu.

## Esparramamientu
Es un páxaru mediterraniu, enque ya está destendíu por toa Uropa, allegandu ata Suecia i Ingalaterra (enque paquí no cría), Ucrania i Asia. Ena península Ibérica es corrienti de vé-lu en qualquiera tiempu. 

## Comportamientu
S'alimenta más que ná de simientis i brotis tiernus i angunus bichinus chicus comu morgañinus o cocus. 

Eno tocanti al níu, es la hembra que lo fabrica con pastu, prumas, pelus i taramas chicas, astilu cuenquinu. La puesta es de 3-4 uevus brancucius con pintinas escuras que la hembra engüera 12-13 días. Los boqueronis los alimentan dambus dos pairis i son volandonis ala quarta semana.

Es un páxaru mu vivu, rápidu i finu. Quandu está pa emparejal-si es más agressivu i territorial. El cantíu que dan es finu i repetitivu, peru agradabli de escuchal.
Alpeñata

L**'alpeñata** [alpeˈɲata]  (nom. cient. *Oenanthe hispanica*) es un'avi chiquina dela familia delos muscicápidus que se destaca polos dos coloris, brancuciu i negru.

## Morfología
El machu possei una máscara negra al reol delos ojus. La cabeça la tien amarilla clara i el pechu i la barriga son quasi brancus. Las alas i el rabu son negrus i el piquinu i las patas escurus. La hembra es más pardina i, comu passa conos silguerus la máscara está menus asseñalá.

## Esparramamientu
Esti páxaru se destribúi por grandi parti d'Uropa, especialmenti ena península Ibérica. 

## Comportamientu
Las alpeñatas comin bichinus, comu langostus, morgañus, mosquinas, etc. 

Has el níu a partil d'abril enas hiendas delas parelis o canchus, enque tamién puein hazé-lus a frol de suelu. Los uevus son azulinus con pintas.
Sandijuela

Las **sandijuelas** [sandiˈhu̯ela] son anelidius dela sucrassi *Hirudinea* (conocíus antiguamenti comu *Aquetas*, es dizil, que no son cerdúus, ala contra d'otras crassis del mesmu filu). Las sandijuelas son ematófagus, es dizil, s'alimentan polo corrienti dela sangri d'otrus animalis, enque muchas sandijuelas son predaoras carnívoras i no ematófagas. 

Son animalis manfloritas i possein ventosas conas que s'agarran. Quandu están a çugal, sueltan una sustancia anticoagulanti que se llama *irudina*. Essistin más de 500 d'especiis.
Mirassol

El **mirassol** [miɾaˈsol]  (nom. cient. *Helianthus annuus*) es una pranta dela familia delas asteracias que se destaca pola frol grandi que se cantea en cata dela lus solal. Es una pranta provincia d'América i importá a Uropa polos españolis a escomiençus del sigru XVI. Dela su simienti se saca'l azeiti de mirassol i las propias simientis tostás sirvin d'aperitivu i comu comía palos páxarus.

## Descrición
Se trata duna pranta anual (*annuus*) i puei alcançal los tres metrus de largol. Los tronchus son derechus i las ojas caulinaris, entrebolás, peciolás col cantu asserrau. 

Los frutus son aquenius agüevaus, de 3-15 mm de grandi, de colol escuru, quasi que negru, enque puei tenel otrus tonus brancus, coloraus o amielaus. El avuelitu son dos escamas lanceolás de 2-3, 5 mm que puein lleval otras escaminas, toas caeízas.

## Cautivu
La sementera está entre juniu i juliu. La pranta tien d'estal desapartá en surcus, saliendu a quatru matas por metru lineal. Precisa de tierras greosas con una capa freática pocu honda. La hondura del hochi dependi dela temperatura, umidá i suelu, abarbandu las más someras enantis que las hondas.
Chipileñu

El **chipileñu** (chip. *chipileño*) es la varianti véneta con infrujencia del español de Méxicu i del náhuatl que palran en Chipilo, puebru cerca de Puebla, Méxicu.

## Estoria

El origi d'esta varianti dela lengua véneta se halla ena fundación de Chipilo por colonus vénetus en 1882. La razón está en quandu Porfirio Díaz quiju de trael estrangerus palas novedais del trabaju de campu. La colonia se compusu pola mayoría de emigrantis del norti italianu, concretamenti delas provincias de Treviso i Belluno. Al permanecel Chipilo largu tiempu sin infrujencias demasiás dahuera, el dialetu se conserva mesmu entre los más nuevus delas sociedad chipileña, con menus muacionis que'l vénetu original, desleíu ya en el italianu.

Ván unus añus, los chipileñus están a trabajaol pola reconocencia dela su lengua por mé de convessacionis con el INAH i la briega coltural contina.

## La lengua
### Escrevieru
Varius lingüistas localis i forasterus án precuran de apreral una ortografía pal chipileñu. Carolyn McKay hizu el su proponimientus sostribandu-si nel italianu. Essi sistema lo esprica nel libru *Il dialetto veneto di Segusino e Chipilo*. Enque s'á gastau en varias pubricacionis, no acaba de sel cabeceau polos chipileñus. El hechu del vénetu tapocu tenel una escritura fixa i de sel los chipileñus fabetus ena su propia lengua, lleva a que gastan del español enos escritus.

Por essu velaí-lu el otru sistema es el que se basa nel español, enque no tenga modernamenti grafías palos sonis del chipileñu. Eduardo Montagner Anguiano i Ana María González hizun un proponimientu que agarra de basi el abecedariu castellanu con arreglijus. Comu los zagalis en escuela están enseñaus al escrevieru castellanu, sedría más faci pa ellus. En ella, el fonema /θ/ se representa con *ẑ* (*ẑata* 'pata', *ẑic* 'higu'), el fonema /z/ con *ŝ* (*caŝa* 'casa', *ŝeŝila* 'andorina'), pal fonema vocálicu /ɪ/ gastan *ê*, a trocu de destinguí-la dela *e abierta* (*vêrt* 'verdi', *sêra* 'tardi') i pal casu de /ʊ/ gastan *ô* (*ôs* 'gritíu', *côr* 'coraçón'). Alogu, comu es el castellanu el alfabetu de referencia, proponin gastal *ñ* (*chipileñi* 'chipileñus') i no *gn* i *y* por *gl* (*fameya* 'familia').

## Literatura
La primel novela escrita enteramenti en chipileñu es *Al prim* de Eduardo Montagner Anguiano, que trata a tentu delos origis dela colonia de Chipilo.

El inu de Chipilo está en italianu i lo compusu Humberto Orlansino en 1982.

## Referencias

## Atillus
*Reportagi a tentu del chipileñu
Apolodoru

**Apolodoru d'Atenas** (en griegu *Ἀπολλόδωρος ὁ Ἀθηναῖος*; c. 180 en. C - 120 en. C.) hue un filósofu i gramáticu griegu.

## Vida
Comu otrus muchus escrivientis dela Antigüedá griega i romana, son escassas las enteracionis que se tienin d'él. Se sabi que hue iju de Asclepíadi. Dela escuela d'Epicuru, hue alunu de Diógeni de Babilonia, Paneciu el Estoicu i de Aristarcu de Samotracia. Dexó la ciá d'Alexandría pal 146 en. C., muandu-si lo más seguru pa Pérgamu, ata queal-si de fixu en Atena. 

## Obras
Hue autol de varias otras, siendu dendi Atena dondi las sacava. Entre otras está una cronología en yambus dendi la guerra de Troya ata el añu 144.

Tradicionalmenti l'án atribuíu *Βιβλιοθήκη* 'la Biblioteca', una obra mitográfica en verdá más tardía. Modernamenti, pa no confundil el verdaeru autol, comu no se conoci de ciertu quién hue, dizin *el falsu Apolodoru*.
Agua-nievis

L**'agua-nievis** [ˌaɣwaˈni̯eβ̞ɪʰ]  (nom. cient. *Vanellus vanellus*) es un'avi dela familia delos caradríidus que se vei enos bancalis i en sitius alagaus. 

## Sinonimia
L'agua-nievis tien esti nombri corrienti por toa Estremaúra. Sin embargu, en angunus puebrus comu Miajás dizin ***avivi***. Dambus dos nombris vienin del latín *avem nevis*. Se mienta siempri en femeninu.

## Morfología
Esta avi tien 30 cm de largu de 68 cm de remuecu. Pesa dendi 170 a 230 gr. Tien un prumagi verdi escuru, con brancu ena barriga, alas reondeás i rabu cortu. Se señalan pol moñu largu i negru que le sal dela cotorina.

## Esparramamientu
L'agua-nievis es migratoria. Llega ata'l norti d'África, norti dela India i China. 

## Comportamientu
Las agua-nievis s'alimentan sobre tó de bichinus que cogin dela tierra, comu cavallitus, hormigas, morgañinus o grillus, peru tamién de molusquinus. 

La puesta es de quatru uevus en abril, engüeraus lo mesmu pol machu que pola hembra duranti un poquinu menus dun mes. Los paxarinus salin del níu dispuesinu de salil dela cáscara i s'aprendin mu ligeru a procural el alimentu ellus propius. Al cabu del mes corríu, delos 33-35 días, son volandonis.

## Referencias
Bobitu

El **bobitu** [boˈβ̞itʊ] (nom. cient. *Muscicapa striata*) es una especii d'avi dela familia delos muscipápidus chiquinu i conocíu pola su confiança i lo faci que s'engaña.
Metal

Un **metal** es un material con capacidá pa conduddil calol y eletricidá. Están tos apeñusgáus ena mesma parti la tabra periódica. Tienin de 1 a 3 eletronis de valencia, juendu los sus átumus pocu eletronegativus y tuviendu una baja nirgía de ionización.

Los metalis tienin angunas propiedáis físicas polas que se destacan. Puein sel brillantis, tenel alta densidá, sel ductis y maleabris, tenel un puntu de fusión altu, sel durus y sel güenus condutoris de la calol y la eletricidá.

Tienin estas propiedáis pol jechu de que los eletronis esterioris están atilláus namás qu'una mijina a los átumus, jormandu una aspeci de mari que los baña a tòs (vel semicondutol), lo que se conoci comu atiju metálicu.

Los metalis puein jormal aliacionis entre ellus y ellus y se crassifican sigún la su densidá en:
* Ultraligerus: Densidá en g/cm³ menol que 2. Los mas comunis d'esti tipu son el magnesiu y el beriliu.
* Ligerus: Densidá en g/cm³ menol que 4,5. Los más comunis d'esti tipu son el aluminiu y el titaniu.
* Pesáus: Densidá en g/cm³ mayol que 4,5. Son la juerza tolos metalis.

## Metalis
* Calciu.
* Plomu.
* Cobaltu.
* Cobri.
* Jierru.
* Manganesu.
* Níquil.

### Otrus artículus
*Tabra periódica
Sencha

El **sencha** (en japonés: 煎茶) es un ten verdi japonés que se fabrica sin tritulal las hojas. El ten sin molel vinu de la China dispués del ten molíu. Angunas variedáis se destiendin cuandu se remojan ata que paicin brotis en golol, espetu y sabol.

Sencha sinifica literalmenti "ten coddíu", pero el processu fabricación es diferenti del de los tenis verdis chinus, qu'a lo primeru se charruscan en una sartén. El ten verdi japonés se coddi a lo primeru unus 15-45 segundus pa evital l'ossidación de las hojas. Entocis s'enrollan cona tradicional jorma cilíndrica y alugu dispués s'ensecan. Pa arrematal, alugu de l'ensequiju, las hojas se charruscan pa dallis gustu.

El passu de coción al vapol del escomienzu le da al áugua ten japonesa un gustu diferenti del áugua ten china. L'áugua ten japonesa tieni un gustu más vegetal, cuasi que de yerba. L'áugua ten de sencha y d'otrus tenis verdis coddíus al vapol (comu la juerza los tenis verdis japonesis) tienin tamién una colol más verdi y un gustu una mijina más amargosu que los tenis verdis chinus. El sencha es un ten mu populal en Japón, se sueli tomal calienti enos mesis más fríus y más frescu enos mesis de veranu.
Espermatoddoidi

Un **espermatoddoidi** es una célula haploidi que costitúyi el gametu masculinu en los animalis. La su hunción es encontral el gametu femeninu pa gorvel a formal una célula diploidi con la que se formará un endividuu nuevu.

El espermatoddoidi humanu, de tipu flageláu y modificáu, tieni dos partis, la molla y el rabu. La molla contieni los cromosomas, mientras qu'el servimientu del rabu es pal movimientu. Áin dos tipus d'espermatoddoidis en el reinu animal. Los flageláus son los que tienin rabu, comu los humanus, pero tamién existin los no flageláus, sin rabu. Drentu los flageláus, además, están los primitivus y los modificáus. Los primitivus son más simplis. Los espermatoddoidis humanus son especialmenti sensiblis al ataqui de radicalis libris y al dañu oxidativu en el ADN. 

En la especii humana, los espermatoddoidis se crían drentu las criadiyas en los túbulus seminíferus. Las paredis d'estus túbulus están cubiertas d'espermatogonias que, por meiosis, se hazin espermatoddoidis por meyu d'un processu que se llama espermatogénesis. Comu los espermatoddoidis están mu especializáus y töa l'estructura vali namás que pa aportal el material genéticu, se da en ellus un procesu de diferenciación d'una pazu significancia, eliminandu la huerza los orgánulus que normalmenti áin en una célula y con diferencias en la huerza los que queän.

## Huentis
Turmalina

La **turmalina**, o **grupu turmalina**, es un grupu de mineralis de la crassi de los silicatus, qu'albarcan borosilicatus trigonalis de la supercrassi de los ciclosilicatus. Sigún Christianus-Fridericus Garman en el añu 1707, el nombri "tourmali" era un nombri genéricu que se gastaba en Ceilán  pa las gemas de coloris, comu los circonis. *Tourmalin*, comu nombri más o menus específicu, lo esmenzó a gastal el Rinmann en el añu 1766.

## Caraterísticas
La su fórmula genérica és *A*(*D*3)*G*6(*T*6O18)(BO3)3*X*3*Z*, andi:
* *A* = Ca, Na, K, o nà,
* *D* = Al, Fe2+, Fe3+, Li, Mg2+, Mn2+,
* *G* = Al, Cr3+, Fe3+, V3+,
* *T* = Si (y a las veddis Al, B3+),
* *X* = O y/o OH,
* *Z* = F, O y/o OH.

La estrutura pal grupu turmalina es una en que los tetraedrus de SiO4 están envinculáus en anillus de seis biembrus que tienin un patrón hexagonal y están apiláus con grupus BO3 triangularis, juntáus polos cationis del lugal *D*; los tetraedrus de SiO4 están envinculáus verticalmenti polos cationis de *G* y los anionis *X*, mentris que las colunas están juntás horiddontalmenti por dambus los dos. El grupu turmalina contieni estas aspecis de mineralis (conas sus fórmulas):
Melón bravíu

Los **melonis bravíus** [melo͂nɪ ɸɾaˈβ̞iʊʰ] (nom. *Ecballium elaterium*) es el nombri que acibi una pranta peneni dela familia delas cucurbitacias. Es la única especii del géneru *Ecballium*, destacandu-si por no tenel çarcillus. 

## Sinonimia
Esta pranta tamién se conoci con el nombri de **melonzillus **i** calabacitas** por causa del su frutu. 

## Descrición
Esta pranta tien tallus arrastronis, con ojas acoraçonás comparanti a un triángulu, enque cachúas, con dientis i pelúas. Las florinas son amarilluchas, mediu acampanás, de 2,5 cm de diametru o más o menus con cincu ojinas. 

El frutu, polo que más se destaca, es de 4-5 cm de largu, recolganti por un peçón que se va hinchandu ata que la apressión lo estrumpi. Pol aujerinu salin las simientis disparás, puyendu cael ata tres metrus de largu. Quandu el frutu está maúru, revienta quanti quantis se rocea con algu.

La pranta es envenenosa, porque contién elaterina i cucurbitacina, sustancias tóssica d'ación purganti. El su consumu causa gastronteriti acompañá de morragias, puyendu en casu de mucha engesta trael la muerti. Enas preñás, es albortiva.
Villa romana de Torre-Águila

La **villa romana de Torre-Águila** es unu delos prencipalis yazimientus arquiológicus d'epoca romana n'Estremaúra. Se halla nel términu monicipal del Montiju, junta'l ríu Guadiana i estuvu pobrá dendi el sigru I ata el sigru VII. Enque el sitiu se conocía dendi hazi tiempu á con el nombri de *Los Pareones* i *El Tesoro*, hue en 1984 quandu encetarun las primeras escavacionis. 

## Sitiu
La villa se destiendi por un terrenu anchu a dambus dos laus dela carretera local del El Montiju a Barbañu. Se halla a 189 msnm, renti un braçu de Guadiana i a unus 300 m del cursu atual del ríu Guadiana.

La entrá la tien dendi la propia carretera que ajunta la carretera de Don Carlu con Barbañu.

## Estoria
La villa la encontrarun por un casual nivelandu enas tierras puestas en regueríu de Torre-Águila, una delas fincas ena hesa de Barbañu, cerca del puebru nuevu. 
### Sigrus I ata el III
La villa duró bastantis sigrus, ya que los restus más antiguus hallaus son del sigru I i el farrungamientu i abandonu quasi compretu es del sigru VII. La huerça delos restus que hallarun pretenencia ala segunda (sigrus II-III) i tercel etapa dela casa. 

Cona hallaúra dun lagal imponenti i mu buen estau de conservación púu abrigual-si que la atividá prencipal dela villa era la dela azeiti. 

La parti de vivienda se destribúi en dos peristilus, destacandu-si el desenterramientu duna sala de veranu en perfetu estau de conservación cona bóveda entera i las dos entrás con pergañus i un vanu con partilús.  

Son de grandi importancia las dos partis de termas, la más antigua ena parti norti i la más rezienti, del sigru IV, por baxu, junta la nueva vivienda, dambas a dos perfetamenti reconociblis en quasi que toas sus partis, con arquerías i pañus de paré bien conservaus. 

### Sigru IV
Los restus de más moderniá, asseñalan que del sigru IV palantri l'atividá prencipal hue el vinu. D'esta época es la vivienda alevantá por cima dela antigua conas características propias delas villas romanas del imperiu baxu. Se destaca d'esti tiempu la sala octogonal.
### Sigrus V-VI
En tiempus dela fuga del cristianismu s'apreparó una navi comu templu junta el que avía un cimenteriu, que los restus están agora a estudial-si. Daquí palantri, la villa hue descaeciendu ata quasi abandonal-si del tó. 

### Sigrus VII ata ogañu
Con tó i con essu, angunus delos edificius siguierun a gastal-si duranti tiempus morus i ena Edá Media. En angunas delas navis avería una ermita ondi se halló en el sigru XII la virgi de Barbañu eno que eran Los Pareones i la trasladarun a una ermita nueva que alevantarun ena parti más elevá junta la Cañá dela Virge, en un recó que has Guadiana. 

La parcela cayó en manus privás dispués delas despropiacionis i parcelacionis del Plan Badajoz, ondi alevantarun un cortijinu que estuvu en pie ata las últimas escavacionis i adecentamientu del yazimientu.

## Atillus
Asociación de Amigos de la Villa Romana de Torreáguila.
| Reportagi fotográficu en Las Vegas Baxas.

## Referencias
Estanislao Martín

**Estanislao Martín Martín** (Casaris, Las Urzis, 1964) es un avogau i políticu d'Estremaúra. Es el Candidatu de Extremeños ala Presidencia dela Junta d'Estremaúra enas votacionis ala Assamblea d'Estremaúra de 2015 

Mesmu assina es el segretariu general de Coalición Estremeña i hue diputau ena Assamblea d'Estremaúra entri 2007 i 2011.

Licenciau en Derechu dela Nuversidá d'Estremaúra (1988), pratica la avogazía en Caçris dendi 1991. 

Hue presidenti delas Joventuis d'Extremadura Unida, aluspués cofundaol del Partido Regionalista Extremeño (PREX) del que ena atualidá es secretariu general en suposición de José María Rodríguez Santa. Tras dela criación dela federación de partíus Coalición Estremeña hue eligíu en 2003 segretariu general de dicha hormación.

Hue concejal pol PREX enos Casaris. En coalición con el PSOE, ena legislatura 2003-2007, hue concejal del Ayuntamientu de Caçris. Al aterminal la legislatura hizu parti dela candidatura PSOE-Regionalistas ala Assamblea d'Estremaúra, aconsiguiendu l'acta de diputau enas votacionis ala Assamblea d'Estremaúra de 2007.

En el II Congressu dela hormación, celebrau en noviembri de 2008, hue relegíu comu secretariu general.

Enas votacionis autonómicas de 2011, enque la su hormación repitió la cualición con el PSOE, Martín no hue candidatu dexandu d'esta horma la Assamblea d'Estremaúra.

En el IV Congressu dela hormación, celebrau en otubri de 2014 en Méria, hue relegíu comu segretariu general.

## Referencias

## Enlaces externos
* Ficha de diputado en la Asamblea de Extremadura
* Reseña biográfica
Coalición Extremeña

**Cualición Estremeña** (anombrá ata el 2018 comu **Cualición Extremeña PREx-CREx**, nombri baxu el que s'encuentra  nel Ministerio del Interior, o **PREx-CREx**) es una federación de partíus d'Extremadura hormá pol Partido Regionalista Extremeño (PREx) i Convergencia Regionalista de Extremadura (CREx). De 2003 al 2011 se presentarun en cualición con el PSOE en tolos comicius electoralis autonómicus i generalis.

El Partido Regionalista Extremeño á defendíu, desde 2007, el caraiti nacional d'Estremaúra, igual al d'otras "nacionis" d'España i s'á definíu comu "estremeñista". Talis definicionis huerun acetás pol II Congressu Federal celebrau en noviembri de 2008 pareciendu nel su Manifiestu Políticu (*EXTREMADURA ES UNA NACIÓN, con más de 350 años de historia*), en tantu que ena su ponencia idiológica se definierun comu una *federación de partidos [...] regionalista, socialdemocrata, federalista, aglutinadora y con tendencia centrista*. Estanislao Martín hue relegíu como cordinaol general.

Enas elecciones autonómicas de 2011 otuvu dos diputaus, drentu delas listas del PSOE. Sin embargu, tras de 10 añus de coalicionis, en abostu de 2013 anunciava la su rutura con el PSOE, passando los sus dos diputaus ena Assamblea d'Estremaúra al grupu mistu.

Enas elecciones autonómicas de 2015 concurrierun con el nombri de Extremeños encluyendu tamién partíus comu IPEX. En 2018 se costituirá hormalmenti comu partíu col nombri de Extremeños.

## Referencias

## Enlaces externos
* Página de Coalición Extremeña PREx-CREx
Langostu

Los **langostus** [la͂ŋˈɡoʰtʰʊʰ] o **cañafotis** [kaɲaˈɸotɪʰ] costitúin el subordin delos *Caelifera* que pretenecin al ordin delos ortópterus i se destacan por tenel las entenas más cortinas que'l restu de ortópterus. Son erbívorus i prejudicialis palos campus quandu son pragas, comu el casu dela langosta que pa finalis del XIX causó grandis esgalaçus en Trugillu i ena cuenca de Guadiana.

## Sinonimia
El nombri común en estremeñu es el de **langostu**, enque enos puebrus del ponienti gastan **cañafoti** i variantis, palabra comparanti ala portuguesa *gafanhoto*.

## Descrición
Los langostus se destacan por tenel un tarsu con tres cachus o menus, unas entenas cortas, tímpanus alos laus del bandul i un ovopositol cortu. 

El tamañu, arreglu alas especiis i la edá, ván dendi el 1,5 cm ata los 10, acibiendu las especiis más grandis el nombri de *cigarronis*. Las hembras son más grandis que los machus.

Las patas las tienin apreparás pa pegal grandis saltus, assinque son largas i huertis. Delas alas que tienin, namás las traseras le premitin volal porque son bembranosas, puestu que las delanteras no son aparentis por sel coriacias. 

Los coloris que tienin ván arreglu ala especii i el ambienti andi se crían, puyendu escamuflal-si facimienti entre la fusca, el ramagi, las ojas o el suelu sigún tengan colol pardu, terrizu o verdi.

Los uevinus ván cubiertus con una espuma que los tapa quandu la incubación, siendu las puestas entre 1000 i 10000 uevinus.

## Referencias
Langosta

destaca polas las pragas periódicas i el esgalaçu en el campu.

## Sinonimia
Enque normalmenti quandu se vein en solitariu pol campu se llaman langostus, quandu se refieri específicamenti a ella i alos pobremas que causa ena tierras cautivás, le dizin ***langosta***.

## Descrición
Son comparantis alos langostus, conos que corrientimenti se confundin. La hembra es más larga i grandi que'l machu, ancançandu los ata los 38 mm, mientras que los machus siquiera rebassan los 28 mm. 

Suelin crial-si en sitius llanus, con suelus de pocu canchu, normalmenti probis o d'eriazu. Las tierras aparentis pa crial-si las langostas se llaman *tierras langosteras*. En Estremaúra son los llanus de Trugillu-Caçris, las Vegas Baxas, la Campiña Sul i los llanus d'Alcántara. 

La langosta tien tres etapas ena su vida, la de uevu, cocu o ninfa i la de adultu. 

## Comportamientu
La langosta se destaca polo que se llama muación de fasi, es dizil, que la su pobración se da arreglu al ambienti. La seca i l'abondancia de alimentu hazin que passin de sel insetus solitarius a ajuntal-si. En el tiempu en que s'ajuntan es el de mayol esgalaçu pal campu, no por arramplan conas tierras de cautivus que devora namás, sino pola albeliá de bandeal muchu terrenu destendiendu-si dun sitiu a otru sin embilmus.

En Estremaúra, se recuerdan con temol las grandis pragas de caberus del XIX (1875-1877) por Trugillu i Caçris i la cuenca de Guadiana. 

## Métodus contra las pragas
Tradicionalmenti en Estremaúra las pragas se cortavan con aperus del campu, cal viva, pólvora, hiziendu acerus, contrafuegus i mesmu soltandu a relva guarrus, gallinas i pavus.  

Conos adelantus dela química i la maquinaria, prencipiarun a gastal-si métodus más dañinus contra la tierra, aqüíferus i otras especiis animalis i vegetalis comu las quemas con gasolina o lançallamas o la colocación de cevus envenenaus. Estu hazía que s'arramplaran con grandis destensionis de tierra, mesmu de cereal comu de pastus, amenuyendu el suministrus de granu i provocandu escasseá entre'l ganau. 

## Referencias
Daniel Gordo

**Daniel Gordo Rodriguez** (Frankfurt am Main, Alemaña, 21 de juñu del 1976) es el presienti de l'OSCEC dendi'l 2018 i un grandi defendeol de l'estremeñu, purtugués raianu i a fala que sonin las luengas romancis palrás n'Estremaúra.

## Biografía
Tuvu la su nacencia en Frankfurt am Main (Alemaña), el ventiunu de juñu del 1976, pos los sus pairis eran emigrantis i vivían i trebajavan pallí. Endispués golvió pa España, vivió en Mairil i Valencia'l Cid, aondi hizu la su hormación académica. 

Enos branus diva de quinzena pa Galicia conos su agüelus gallegus, qu'eran los pairis dela su mairi i palravan gallegu i aluspués pala Estremaúra conos sus agüelus estremeñus del puebru de Montanchi, qu'eran los pairis del su pairi i que palravan mal, porque assina se izía antoncis alos que palravan estremeñu i sigún le izían los sus pairis, por essu mesmu, no diva a entendel a nengunu delos sus agüelus quandu le palraran d'angún assuntu. D'aí el su preiteal polas luengas romancis comu'l gallegu, l'estremeñu, a fala o el purtugués raianu.

Tié los sus estuyus d'Inginiería, qu'entavía no á acabijau i un grau d'Estoria i Geografía, pola Uned. S'espressa en cincu idiomas i la su esperencia profissional está nel ámbitu del comerciu entrenacional. Nel 2018 se arrejuntó comu ativista social i coltural, cona entención de que Estremaúra dexi de sel *una tierrina rica de genti probi*. Ara mesmu vivi ena Estremaúra dendi'l 2011 i dendi antoncis s'á apricau ala envestigación i esparigil coltural.

Mesmu assina, ara es el presienti de l'OSCEC dendi'l 2018 i dendi entocis s'acorríu Estremaúra i tamién una hermentina de Casas d'Estremaúra qu'ai enas provincias españolas, dandu chalras a tentu l'estremeñu i la su coltura. Enos primel añus delas chalras enos puebrus estremeñus, hue cona calavoración de ca ayuntamientu i l'OSCEC, peru aluspués á síu cona calavoración amás de conos ayuntamientus, conos organismus oficiais estremeñus, comu las Deputacionis estremeñas.

Nel añu 2023 i mas essatu el ventisseis d'otubri, tamién hizu la primel chalra ena nuversidá d'Estremaúra ena Facultá d'Educación i Sicología de Badajós, con una mu grandi acetación polos estuyantis dela Uex.

## Guipal tamién
* OSCEC
* Montanchi

## Referencias


## Atijus p'ahuera

* Web Oscec Página web.
* Dizionariu en Liña
* Vidiu de conferencia en Badajós
Gaspachu

El **gaspachu** o **gaspachi** [[ɡaʰˈpʰaʧʊ]~ɡaʰˈpʰaʧɪ] (nom. cient. *Caprimulgus europaeus*) es un'avi dela familia delos caprimúlgidus que se destaca pol su comportamientu vespertinu i el son que hazi.

## Sinonimia
El gaspachu tamién se mienta ***capachu***, ***engañabobus***, ***engañapastol*** i ***engañaniñus***.

## Descrición
Esta avi es de grandol mediu, ancançandu entre los 24-28 cm de largu i los 52-59 cm. de remuecu alal. 

El prumagi le premiti escamuflal-si mu bien entre la fusca, pos tien amarrón, brancu, gris i negru. El machu se destingui dela hembra delos más nuevus en que tien unas manchinas brancas enas alas i alos laus del rabu. Las alas i el rabu son largus i estrechus.

Lo mesmu que otras avis engañabobus, tien un picu cortu peru una boca grandi con bigotinus alos laus. Estu has que puea alimental-si duranti vuela al lubrihoscu. 

## Comportamientu
La su prencipal atividá se da al luscu-fuscu, pos es quandu sal del níu, cogi vuelu i cona boca abierta caça bichinus i mariposas. Tamién ena postura pega el su cantíu que tantu se destaca.

Los níus los aprepara en hoyinus sin covija, cerca de toconas i árvolis secus. La puesta es de mayu a juliu, pusiendu dos uevinus jaspeaus canitus. La hembra es quien los cubri duranti 18 días i alogu de boqueronis los alimentan dambus a dos pairis. Al cabu la semana salin del níu, enque no s'alexan i al cabu de 17 días aburrin el níu.

## Referencias
Inmigración española en Méjicu

L'Inmigración española en Méjicu, es la comunidá i exiliu de españolis en Méjicu. Existi 100,000 ciudadanus d'España radicandu n'el país, es la cuarta comunidá más numerosa después de Argentina, Veneçuela i Cuba.

## Estória
Los primerus españoles que llegarun al que hoi es Méjicu i que antiguamenti se chamaba la Nueva España, procedian de la península dendi un pasau remotu, numerosas familias llegarun al territóriu procedentes del Reinu d'España.

## Flujus Migratorius


## Atijus



Fuente: Estadísticas históricas de México 2009
Juan Crisóstomo de Arriaga

**Juan Crisóstomo Jacobo Antonio de Arriaga y Balzola** (Bilbau,  27 eneru de 1806 - † París, 17 eneru de 1826) hue un compositol español.
Mario Pilati

**Mario Pilati** (Nápoli, 2 Juñu e 1903 - † Nápoli, 10 Diziembri e 1938) hue un compositol italianu.
Charles-Valentin Alkan

**Charles-Valentin Alkan** (París, 30 noviembri de 1813; murió en París el 29 marçu de 1888) hue un compositol francés.

## Atihus
Facebook

El **Facebook** es una redi social inagurá el 4 hebreru de 2004 de Mark Zuckerberg, Eduardo Saverin, Dustin Moskovitz i Chris Hughes, estudiantis dela nuversidá de Harvard. Alo primeru lo gastavan namás los estudiantis dela nuversidá, peru denseguía lo abrierun palos estudiantis d'otras escuelas dela parti de Boston, dela Ivy League i dela nuversidá de Stanford. Ogañu lo llevan Facebook, Inc. i se sostriba en un estaribel escritu en varias lenguagis de pogramación. Tien la nombraía de sel la redi social más usá del mundu, peru tamién de tenel unas políticas de privacidá dudosas i condicionis duras quandu s'ajusta.
Herberto Hélder

**Herberto Hélder de Oliveira** (* Funchal, 23 novembri de 1930 — † Cascais, 23 marçu de 2015) hue un pueta purtugués.

## Obras
* *O Amor em visita* (1958)
* *A Colher na Boca* (1961)
* *Poemacto* (1967)
* *Lugar* (1962)
* *Electronicolirica* (1964)
* *Húmus* (1967)
* *Retrato em movimento* (1967)
* *O bebedor nocturno* (1968)
* *O ofício cantante* (1968)
* *Cobra* (1977)
* *Photomaton e Vox* (1979)
* *Poesia Toda*, 1981
* *A Cabeça entre as mãos* (1982)
* *As Magias* (1987)
* *Última Ciência* (1988)
* *Do Mundo* (1994)
* *Poesia Toda* (1º vol. de 1953 à 1966; 2º vol. de 1963 a 1971) (1973)
* *Poesia Toda* (1ª édition 1981)
* *A Faca Não Corta o Fogo - Súmula & Inédita* (2008)
* *Ofício Cantante* (2009)

## Atihus
Leone Sinigaglia

**Leone Sinigaglia** (Turín, 14 e agostu e 1868 - † Turín, 16 mayu e 1944) fue un compositol italianu.
Ina Boyle

**Ina Boyle** (Bushey Park, 8 e marzu e 1868 - † Enniskerry, 10 marçu e 1967) hue una compositora irlandesa.